Alberton-ongeluk: Vragmotorbestuurder môre in hof‘n Foto van die toneel. Foto: Ridz @ridz801/Twitter Die vragmotorbestuurder wat glo Dinsdag se noodlottige kettingbotsing op die N12 in Alberton, Johannesburg, veroorsaak het, sal na verwagting Donderdag in die hof verskyn op aanklag van strafbare manslag. Die man is eers Woensdagmiddag by sy huis in hegtenis geneem, en nie Dinsdag ná die noodlottige ongeluk soos wat aanvanklik berig is nie. Kapt. Doniah Mothutsane, polisiewoordvoerder, het ook aan Maroela Media gesê die polisie ondersoek ŉ saak van strafbare manslag, en nie ŉ saak van moord soos vroeër berig is nie. Die man sal in die Palmridge-landdroshof verskyn. Oor die verwarring oor die man se aanvanklike inhegtenisname het Mothutsane gesê die bestuurder is ná die ongeluk na die polisiestasie geneem, maar dit was bloot om sy verklaring te neem. “Hy is nie in daardie stadium in hegtenis geneem nie, hy was ook nie Dinsdag in polisie-aanhouding nie,” het sy bevestig. Sy het gesê die polisie is steeds besig om verklarings van ooggetuies te neem. Die bestuurder voer aan die vragmotor se remme het onklaar geraak voor hy tydens spitsverkeer in verskeie voertuie ingeploeg het. Dipuo Peters, die minister van vervoer, het Dinsdag eerste die nuus gedeel dat die bestuurder in hegtenis geneem is. “Die bestuurder is in hegtenis geneem en die voorlopige ondersoek dui daarop dat die ongeluk veroorsaak is deur die vragmotor se remme wat onklaar geraak het,” het sy gesê. Ismail Vadi, LUR van paaie en vervoer, het Woensdag gesê die vragmotor se eienaar moet ook vervolg word as die vragmotor se remme onklaar geraak het. Hy het gesê die ongeluk is miskien een van die ergstes wat die provinsie ooit getref het. Klik hier om foto’s van die ongeluk te sien. Klik hier om ŉ video te sien wat ná die ongeluk geneem is.